Иван Вазов
Спи, въздишай и се смей

chitanka.info

I

Когато почиваше ти

във сладки, блажени мечти

и всичко наоколо спеше

освен аз и мойто сърце,

и месец приятно златеше

богинското твое лице,

тогаз кат пред идол изваян

аз гледах на тебе облян

и като навеждах глава

да чуя дъхът ти безгласен,

ах, спи си, ти думах едва,

ах, спи си, мой ангел прекрасний!

II

Когато в полунощний час

милувах те галено аз

и щом се в просъница нежна

в прегръдки ми виждаше ти,

по-прелестна, страстна, набрежна

въздишаше в сладки мечти;

тогаз те притисках по-тесно,

и пълен с блаженство небесно,

въздишах със тебе и аз.

И после с цалувки най-страстни

въздишай, ти думах, с тих глас,

въздишай, мой ангел прекрасний.

III

Когато се будеше ти,

щом начне възток да пламти

и още от сънища сладки

омаяна биваше там,

по бузи ти румени, гладки

усмивка трептеше едвам,

що често сърце ми подканя

за нови по-луди желанья!

И като цалувах във тях

тоз огън, кой нивга не гасне,

ах, смей се, ти думах със смях,

ах, смей се, мой ангел прекрасний!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.